Byna 200 gevalle van dodelike virus in China reeds aangemeldVoetgangers dra maskers om hul teen die nuwe virus te beskerm (Foto: Eugene Hoshiko, AP) Met die uitbreking van ŉ nuwe koronavirus in China vandeesmaand is ŉ geraamde 198 gevalle reeds aangemeld. Die eerste sterfgeval van dié virus wat gepaard gaan met simptome soos erge koors en asemhalingsprobleme, is begin Januarie in Wuhan in China bevestig. In die bestek van twee dae is 139 nuwe gevalle van dié geheimsinnige virus aangeteken. Nog twee mense is intussen dood. Gevalle is ook in Beijing en Shenzhen aangemeld. Chinese owerhede vrees dat die virus ander lande ook in ŉ krisis kan dompel weens die vinnige oordrag van die virus. Die Koreaanse sentrum vir siektebeheer en -voorkoming het Maandag bevestig dat die eerste geval van dié virus intussen in Suid-Korea aangemeld is. ŉ Chinese vrou wat glo koors en asemhalingsprobleme ervaar het, het Sondag van Wuhan na die Incheon- internasionale lughawe in Suid-Korea gereis. Sy is tans in kwarantyn en word behandel. Nóg twee gevalle is Sondag in Thailand en een in Japan aangemeld. Meeste Asiese en drie Amerikaanse lughawens het inkomende lugvaartpassasiers uit sentraal-China begin toets om te voorkom dat die siekte verder versprei. Luidens ŉ BBC-berig sê Chinese owerhede die virus is steeds voorkombaar en kan nog beheer word. Hulle waarsku wel dat dit noukeurig gemonitor moet word omdat hulle nog nie presies weet waar die virus ontstaan het of hoe dit oorgedra word nie. Hulle vermoed ŉ seekosmark in Wuhan kan met die oorsprong van dié virus in verband gebring word.